1. Ftit ġimgħat ilu rajna bidla fix-xenarju politiku Ingliż li aħna familjari mal-andament tiegħu. Mill-istaġun ta' Margaret Thatcher għaddejna għal dak ta' Tony Blair u issa jista' jkun li bdejna dak ta' mexxej żgħir ieħor David Cameron. Interessanti li bħalma l-era konservattiva Thatċerjana ġiet fi tmiemha fil-perjodu qsajjar li fih mexxa John Major, hekk ukoll dik ta' Blair għaddiet hija wkoll minn dik ta' Gordon Brown. Hu x'inhu, jidher ċar li l-pajjiż ħareġ minn tmexxija laburista u issa dieħel f'xenarju kompletament differenti. 2. Fil-verità l-era Blair għamlet diversi tibdiliet importanti fil-pajjiż li permezz tagħhom ir-Renju Unit reġa' ħa pożizzjoni importanti fix-xenarju Ewropew u internazzjonali. Fil-fora Ewropej, minn Stat li ma tantx kien favur ħidma iktar viċina, sar wieħed li biddel ħafna. Pajjiżna wkoll kellu l-opportunità li jaħdem tajjeb ma' din l-amministrazzjoni. Jien rajt numru ta' ministri tal-intern u tal-ġustizzja li tkellimt u kkoperajt magħhom, partikolarment Jack Straw u Alan Johnson. Kien fil-fatt Johnson li għamel l-appoġġ lejna fil-kwistjoni tal-immigrazzjoni irregolari ferm iktar konkreta. 3. Apparti minn din il-konsegwenza elettorali kien hemm ukoll bidla fil-persuni li jiffurmaw il-parlament Ingliż, dik li hi msejħa l-"House of Commons". Hemm saret bidla ikbar mis-soltu, b'mija u tnejn u tletin deputat li jew irrinunzjaw għas-siġġu, jew telqu, inkella nbidlu. Dan kien l-ogħla ammont, li qabel kien stabbilit fl-1945 wara t-Tieni Gwerra Dinjija meta kien hemm mija u ħamsa u għoxrin. Telqu persuni importanti fiż-żewġ partiti importanti bħal Michael Howard, membru veteran tal-Partit Konservattiv li serva bħala ministru taħt diversi leġislaturi; Ann Widdecombe hija wkoll mimlija b'esperjenza; Patricia Hewitt, John Reid u Alan Melbrun fost diversi oħra. Dawn apparti r-Reverendu Ian Paisley, l-fundatur tad-Democratic Unionists fl-Irlanda ta' Fuq. Għalhekk jidher evidenti li fix-xhur u s-snin li ġejjin ser ikun hemm l-ispazju għal uċuh oħra fi ħdan dak il-parlament, li qabel ma kienx hemm f'telf ta' esperjenza politika. 4. Ma' dan hemm għall-ewwel darba f'ħafna snin, gvern li huma mmexxi minn koalizzjoni ta' żewġ partiti: dak Konservattiv u dak Liberali. Issa jrid jingħad li dawn il-partiti twieldu kontra xulxin u baqgħu rivali tradizzjonali u għalhekk kienet iktar diffiċli sabiex meta ebda partit mit-tlieta prinċipali ma ġieb il-maġġoranza li effettivament ikun hemm din l-għaqda. F'din l-alleanza politika għandek żewġ mexxejja li għadhom fl-ewwel esperjenza ta' responsabbiltà u li għalhekk forwi waslu għal ftehim iktar malajr. Fuq naħa, David Cameron għall-Konservattivi bħala Prim Ministru u Nick Clegg għal-Liberali, li nħatar bħala Deputat Prim Ministru - bit-tnejn ġejjin minn ambjenti kompletament differenti. 5. Clegg huwa fil-fatt l-iktar iffurmat, b'viżjoni politika Ewropea sija għax miżżewweġ mara Spanjola, b'omm Olandiża, jitkellem ħames lingwi, ġie mgħallem fil-Belġju, ħadem bħala impjegat tal-Unjoni Ewropea u serva wkoll bħala Membru Parlamentari Ewropew. Cameron huwa iktar bin l-Ingilterra, mgħallem fil-kulleġġ prestiġjuż għal dik l-art ta' Eton u jirrappreżenta klassi ta' ideat u pożizzjoni soċjo-ekonomika l fuq fis-soċjetà. Però t-tnejn għandhom in komuni fattur wieħed li jgħaqqadhom u dan huwa li t-tnejn huma nies prattiċi, jfittxu li jaraw l-affarijiet isiru iktar milli sempliċement itawlu l-ħajja tagħhom fis-siġġu parlamentari. 6. Alastair Campbell, li huwa assoċjat ma' Blair u magħruf għall-fatt li kienet ħidmietu fil-midja li tat vantaġġ lil-laburisti, wara l-formazzjoni tal-koalizzjoni qal: " Però, kontra dan hemm il-fatt li jridu, kif diġà bdew, jaffrontaw numru ta' problemi li jafu li mhux ser ikun possibbli għalihom li jaħirbu. Fost dawn hemm diversi miżuri fiskali xejn faċli biex jiġu mplimentati li jfissru qtugħ ta' biljuni fl-infiq tal-Istat u żidiet fit-taxxa. Dan ifisser li jkun żball politiku għalihom it-tnejn li jmorru lejn elezzjoni qabel jgħaddi t-terminu kollu tal-leġislatura. 7. Il-politika fl-Ingilterra rat f'dawn l-aħħar xhur taqlib kbir, ma hemmx dubju. Dak li jseħħ f'dawk il-gżejjer għandu effett fuqna wkoll, sija fuq livell kummerċjali, ekonomiku, turistiku u Ewropew. Ma hemmx dubju li t-tmexxija ta' Gordon Brown kienet sabet ruħha f'diffikultajiet kbar u dan naqqas mill-impatt li setgħet kienet kapaċi jkollha. Il-bidla fl-amministrazzjoni ser tmissna mill-viċin. Nittamaw li din twassal għal iktar stabilità ekonomika politika u paċi interna u dan għax l-Ewropa għandha bżonn ta' pajjiż bħar-Renju Unit li huwa kapaċi li jinbidel u jipparteċipa attivament fil-kamp politiku kollu. Artikolu li deher fil-harga tal-Illum tal-11 ta Lulju 2010.
Bidla Ingliża.